"Na le ka n'wina." Irene u yime nkarhinyana a hlalela wanuna loyi a a vulavula a ri eku fambeni. A a nga twisisi leswaku a a n'wi vula mhani hi leri nge yini. Yena a a nga ri na n'wana, naswona a a nga tsakeli swinene ku vuriwa mhani hi vavanuna lavakulu. "Eka wena Mabasa," ku yisa Presidente emahlweni, "vanhu va ku hlawurile. Va ku tshembile. Va tiveke ehansi ka vulawuri bya wena. Hikokwalaho ka rihanyu leri tseka-tsekaka, mina ndzi vone swi antswa ku suka exitulwini hambileswi ka ha seleke malembe mambirhi. Laha ndzi nyizaka kona, ku ta nghena wena. Hi Wavuntlhanu wa vhiki reri, u ta hlambanyisiwa hi ximfumo ku va Presidente lontshwa wa tiko leri ra Afrika-Dzonga lontshwa." Eka xirungulwana xa "Rivoni", mutsari u tirhisa xitayili laha mpaluxo wa swimunhuhatwa swa yena wu nga eka munhu wo sungula. Hileswaku Hasani, ximunhutwankulu, hi yena a hlamuselaka xitori ku sukela ekusunguleni ka xona ku ya fika emakumu. Hi tlhelo, swimunhuhatwa swi pfa swi tivulavulela hi swoxe eka n'wangulano wo karhi.